ቱርክ በከሸፈው መፈንቅለ መንግስት ተሳትፈዋል ያለቻቸውን 9ሺ ፖሊሶች ከሥራ አገደች
ባለፈው ዓመት ሀምሌ ወር ላይ ተሞክሮ የከሸፈውን የቱርክ መፈንቅለ መንግስት ወና  ጠንሳሽ ከሆኑት   ፈቱላህ  ጉለን  ጋር ግንኙነት  ያላቸው  የተባሉ  9ሺ  የፖሊስ  አባላት ከሥራ መታገዳቸውን  የቱርክ መንግሥት  ገለጸ ።በቱርክ  ያዓምናውን  የመፈንቅለ መንግሥት  ተከትሎ በርካቶች ለእስር ተዳርገዋል፤ከሥራ መታገዳቸው  ይታወሳል ፡፡ከመንግስት ግልበጣው በስተጀርባ ተቀማጭነታቸውን በአሜሪካ ያደረጉት ቱርካዊው የሃይማኖት አባት ፈቱላህ ጉለን ዋናው ጠንሳሽ መሆናቸውን ቱርክ ክስ አቅርባለች ፡፡እስካሁን  ድረስ በመንግስት ግልበጣው ሙከራ ተሳትፈዋል የተባሉ 40ሺ ሰዎች በቁጥጥር ሥር ውለዋል፡፡ከእነዚህም በተጨማሪ ከ120ሺ በላይ መምህራን፣ወታደሮች፣የፖሊስ አባላትና የመንግስት ሠራተኞች ከሥራ ገበታቸው ታግደዋል፡፡በአገሪቱ ሠላምና መረጋጋትን ለማስፈንም መንግስት ለዘጠኝ ወራት የሚቆይ የአስቸኳይ ጊዜ አውጇል ፡፡  በዚህም በመፈንቅለ መንግስቱ ሙከራ ውስጥ እጃቸውን ያስገቡ  አካላት ላይ  የማጣራት ሥራውን አጠናክራ መቀጠሏን ቱርክ ገልፃለች፡፡የአገሪቱ ፕሬዚዳንት ሬሴፕ ታይፕ ኤርዶጋን  የአገሪቱ ህገ መንግስት እንዲሻሻል ሀሳብ አቀረቡ፡፡ በዚህም ላይ ህዝበ ውሳኔ እንዲካሄድ ተወሰነ፡፡የቱርክ ፓርላሜንታዊ ሥርዓት በፕሬዚዳንታዊ አስተዳደር እንዲቀየር ለህዝበ ውሳኔ የቀረበው ሃሳብ ውጤቱ በፕሬዚዳንት ኤርዶጋንና ደጋፊዎች አሸናፊነት  ተጠናቀቀ ፡፡ሀሳቡን ከመጀመሪያው ጀምሮ ሲቃወሙትና ሲያጣጥሉት የቆዩት ተቃዋሚ ፓርቲዎች የህዝበ ውሳኔው ውጤት የተጭበረበረ መሆኑን ከመግለፅ አልታቀቡም፡፡የምርጫው ውጤት በድጋሜ እንዲቆጠርም ሀሳብ ቢያቀርቡም ተቀባይነትን አላገኙም፡፡ የአገሪቱ የምርጫ ቦርድ ማህተም የሌላቸው የድምፅ መስጫ ወረቀቶች ጭምር እንዳገኙ   ደጋግመው ቢናገሩም ሰሚ አለማግኘታቸውን ነው ቢቢሲ የዘገበው፡፡ህዝበ ውሳኔውን ተከትሎ ቱርክ ለዘጠኝ ወራት ያወጀችውን የአስቸኳይ ጊዜ አዋጅ ለተጨማሪ ሶስት ወራት አራዝማለች፡፡ቱርክ  ከከሸፈው መፈንቅለ መንግስት ጋር በተያዘዘ የፈቱላህ ጉለን ደጋፊዎች ናቸው ያላቸውን አንድ ሺ ሰዎችን በቁጥጥር ሥር ማዋሉን የአገሪቱ ፖሊስ ኃይል ሰሞኑን አስታውቋል፡፡ ሰሞኑን ደግሞ በህገ ወጥ ድርጊቱ ተሳትፈዋል የተባሉ ዘጠኝ ሺ ፖሊሶችን ከሥራ ማገዱን ነው ፖሊስ የገለፀው፡፡የቱርክ የአገር ውስጥ ሚኒስትር ሱሌይማን ሶይሉ የቱርክ የፀጥታ ኃይል ከፈቱላህ ጉለን ጋር ምስጢራዊ ግንኙነት ያላቸውን አካላት በመልቀም እርምጃ ይወሰዳል ብለዋል፡፡ በህገ ወጥ ድርጊቱ ውስጥ የተሳተፉ አካላትን የማሳደዱ ዘመቻ ተጠናክሮ ይቀጥላል ብለዋል፡፡( ምንጭ :ቢቢሲ)